google/wiki40b huggingface dataset:
International Institute of Coffee Tasters

International Institute of Coffee Tasters

(IIAC) on mittetulunduslik ühendus, mis on asutatud juba aastal 1993. Ühenduse eesmärk on koguda ja levitada teaduslikke meetodeid kohvi sensoorseks hindamiseks.
IIAC keskendub eelkõige espressole ja selle autentseima maitse välja selgitamise spetsiifilistele meetoditele. Asutamise aastatest alates on ühendus viinud läbi sadu degusteerimisekursusi üle kogu maailma. Samuti on loodud üksikasjalik 5- astmeline õppekava „Professional Master of Coffee Science and Sensory Analysis”, mis koolitab välja äärmise põhjalikkuse ja täpsusega professionaalseid kohvispetsialiste.

International Coffee Tasting võistlused

International Coffee Tasting võistlusi korraldatakse alates 2006. aastast iga kahe aasta järel. Tegemist on INEI (The Istituto Nazionale Espresso Italiano) ja IIAC poolt korraldatava maailma suurima kohvide võistlusega.
Komisjon kutsub võistlusele kokku degusteerijaid ja spetsialiste kõikjalt maailmast. Võistluse eesmärk on hinnata kümneid espresso kohvisorte järgides seejuures väga spetsiifilisi ja detailseid hindamise kriteeriume. Kõiki kohvisid degusteeritakse pimetestina ning hindamise alla kuulub iga väikseimgi kohvi kvaliteeti, maitset ja lõhnaprofiili määrav nüanss. Seetõttu võib olla kindel, et autasud saavad vaid kõige paremad sordid, mis võimaldavad valmistada originaalseima ja tõeliselt aromaatse ning nauditava espresso.
International Coffee Tasting võistluste puhul on tegemist kõrgetasemelise rahvusvahelise testiga. Degusteerijaid ja hindajaid on rohkem kui 200 üle kogu maailma. Seetõttu pole selle võitmise tähtsust mitte ühelgi moel võimalik alahinnata.

International Coffee Tasting võistlusel pärjatud kohvioad Eestis

Eesti, ja kogu Baltikumi, kohvipoodidest on Espresso.ee ainus, kelle sortimendis on leida 7 International Coffee Testing võistlustel kuldmedali võitnud kohvi. Pakutavate kohviubadega on võimalik tutvuda siin.
Garfieldi maakond (Colorado)

Ajalugu

Maakond moodustati 1883 Summiti maakonna osast ning on oma algsed piirid säilitanud nagu ka loodes asuv Rio Blanco maakond.
ETKVL Kaubandusliku Inventari Tehas

ETKVL Kaubandusliku Inventari Tehas oli Eesti Tarbijate Kooperatiivide Vabariikliku Liidu (ETKVL) 1944–1974 Tartus tegutsenud ettevõte. Ettevõte valmistas muu hulgas mitmesuguseid tooteid, sh mööbliesemeid, mänguasju, telliseid, galanteriitooteid.
Tihi

Tihid bridžis

Roberibridžis mängitakse neli kaarti laua keskele kokku, misjärel võtab tihi võitja (omanik) võidetud tihi enda ette. Turniiribridžis jätab iga mängija kaardi enese ette (säilitades niiviisi algset, käes olnud 13-kaardilist komplekti). Tihisse mängitud kaart paigutatakse enda suhtes pikisuunaliselt, kui tihi omanikuks märgitakse oma paar, ning ristsuunaliselt, kui tihi võttis vastaspaar.
Bridži pakkumisfaasis näitab pakutud lepingu kõrgus, mitu tihi pakkuja kohustub võtma, et saada positiivset skoori. Esimene pakkumiskõrgus kohustab võtma seitse tihi võimalikust kolmeteistkümnest, seitsmes (maksimaalne) pakkumiskõrgus teatab valmidusest võtta kõik kolmteist tihi. Ületihiks nimetatakse neid tihisid, mis mängu käigus võetakse lubatud pakkumisest rohkem, alttihideks aga neid, mis lubatud kõrgusest puudu jäävad.
Turniiribridžis saab väljamängiv pool punkte tihide eest sel juhul, kui võetakse vähemalt pakkumisfaasis lubatud arv tihisid. Vastasel korral saab punkte kaitsev vastaspaar.

Bridži tihide punktiarvestus

Tihide punktiväärtus erineb, sõltudes lepingu mastist, tsoonsusest, kontreerimisest, rekontreerimisest. Samuti arvestatakse punkte erinevalt üle- ning alttihide eest.
Lepingu võitmisel saab punkte alates seitsmendast tihist, mis vastab pakkumise esimesele kõrgusele. Kontreeritud lepingus tihi väärtus kahekordistub ja rekontreeritud lepingus neljakordistub.

Tihide võtmise strateegiad

Paljud tihivõtmise strateegiaga kaardimängud on reeglistatud nii, et mängija või paar, kes võtab rohkem tihisid, on võitja. Tihide äraandmise põhimõttega mänge leidub siiski samuti. Enamuses kaardimängudes näitab esimesena tihisse mängitud kaart, millist masti tuleb sellesse tihisse mängida järgmistel mängijatel. Tihide võtmine sõltub paljuski kättejagatud kaartide tugevusest, kuid mängija oskustele vastavalt on tihide hulka võimalik varieerida. Enamuses mängudes mängitakse tihid päripäeva ning sellest tulenevalt on viimasena tihisse mängijal valik, kas kõrge või madala kaardi mängimiseks.
Tihide võtmiseks on võimalused kõrgete kaartidega (sõltuvalt mängust võib kaartide tugevusjärjekord olla erinev). Kui mängus tehakse trump, siis kuulutatakse kõik trumbimasti kaardid kõrgemaks ülejäänud mastide mistahes kaartidest. Lisatihisid on võimalik juurde saada ka põhimõttel, et otsuseid, milline kaart mängida või milline alles jätta, tehakse kordamööda ning järjekorras. Bridžis nimetatakse selliseid mänguvõtteid lõikamiseks ja sundimiseks. Sel juhul on tihisse hilisemal mängijal võimalus otsustada, milline kaart mängida, sõltuvalt vastase eelnevalt mängitud kaardist. Lisaks saab tihisid juurde võita mastides, milles mängijal on rohkem kaarte kui vastastel, nn pikkustihid.
1982. aasta mäesuusatamise maailmameistrivõistlused

1982. aasta mäesuusatamise maailmameistrivõistlused olid 27. maailmameistrivõistlused mäesuusatamises, mis toimusid 28. jaanuarist-7. veebruarini Schladmingis Austrias. Võistlustel oli mängus 8 komplekti medaleid (neli ala nii meestele, kui naistele).
Vivien Wood (tantsija)

Vivien Wood on inglise tantsija ja koreograaf.
Ta on esinenud tantsijana telefilmis "The Cost of Living" (2005).
Heino Tartes

Heino Tartes (sündinud 19. veebruaril 1952) on eesti lõõtspillimeister.
Heino Tartes on Lõõtspilliseltsi juhatuse esimees, mängib lõõtspilli rahvamuusikaansamblis Heino Tartes ja Sõbrad.
Ta on valmistanud üle 100 Teppo-tüüpi lõõtspilli.
Õpetanud lõõtspillimängu Põlva Muusikakoolis ja Põlva Kultuuri- ja Huvikeskuses ning lõõtspillide valmistamist Võrumaa ja Viljandi Kutseõppekeskuse kursustel.
Esinenud ka Soomes, Lätis, Leedus, Poolas, Saksamaal, Ukrainas ja Udmurtias.
Marshall Warren Nirenberg

Marshall Warren Nirenberg (10. aprill 1927 – 15. jaanuar 2010) oli USA biokeemik ja geneetik.
Ta jagas 1968 Har Gobind Khorana ja Robert W. Holleyga Nobeli füsioloogia- või meditsiiniauhinda geneetilise koodi dešifreerimise ning valgusünteesi kirjeldamise eest.
Siiri Rootsi

Siiri Rootsi (aastani 1985 Olkonen, sündinud 13. jaanuaril 1959 Tartus) on Eesti bioloog.

Elulugu

Lõpetas 1977 Tartu 2. Keskkooli ja 1982 TÜ bioloogiateaduskonna; PhD (molekulaarbioloogia, 2004, TÜ), väitekiri " Human Y-chromosomal variation in European populations". 1982–1987 Pärnu 1. Keskkooli bioloogiaõpetaja, 1987–2005 Eesti Biokeskuse teadur, 2005– vanemteadur.

Teadustöö

Uurimisvaldkond: inimese Y-kromosomaalne varieerivus Euraasia populatsioonides. Umbes 10 teadustrükist.
Loomake

Loomake on eesti perekonnanimi.
Nimede eestistamisel määrati Loomakese-nimeliste isikute uueks perekonnanimeks Aalja (1937. aastal Tartus) ja Voodla (1935. aastal Tallinnas).
1. jaanuaril 2017 sellise perekonnanimega inimesi Eestis ei elanud või neid oli vähem kui 5.
Fast Car

Jonas Blue versioon

2015. aastal avaldas laulust tropical house'i stiilis kaveri Briti produtsent Jonas Blue. Blue debüütsinglil laulab Inglise laulja Dakota. Suurbritannia singliedetabelis jõudis laul teisele kohale.
Janno Prants

Janno Prants (sündinud 19. detsembril 1973 Võrus) on endine eesti laskesuusataja.
Ta sai 1998. aasta Nagano taliolümpiamängudel 10 km sprindis 43., 20 km distantsil 18. ja 4 × 7,5 km teatesõidus 13. koha. Ta sai 2002. aasta Salt Lake City taliolümpiamängudel 10 km sprindis 45., 20 km distantsil 63. ja 4 × 7,5 km teatesõidus 11. koha. 2006. aasta Torino taliolümpiamängudel sai ta 10 km sprindis 75. koha.
Lachine

Lachine on Montréali linnaosa.
Kobe Bryant

Lapsepõlv

Kobe Bryant sündis 1978. aastal Philadelphias korvpalluri Joe Bryanti ja Pamela Cox Bryanti perekonnas. Ta oli kolmest lapsest noorim ning ainus poeg. Ta sai oma nime Kobe veiseliha järgi, mida ta vanemad nägid Jaapani restorani menüüs. 
Kui Bryant oli kuueaastane, lahkus tema isa NBA-st ning kolis perega Itaaliasse, kus Bryant õppis selgeks itaalia keele, mida valdab siiani. 
Juba varases nooruses hakkas teda huvitama sport, eriti jalgpall. Kolmeaastaselt hakkas ta mängima korvpalli. 
1991. aastal kolis pere tagasi USA-sse.

NBA karjäär

Bryant valiti 1996. aasta drafti 13. valikuna New Orleans Hornetsi meeskonda, ent kohe suundus ta Los Angeles Lakersisse. 
1997. aastal võitis ta NBA Slam Dunk Contesti. 
Aastatel 2000–2002 võitis Lakers kolm järjestikust NBA meistritiitlit. Neil aastail olid klubi liidriteks Shaquille O'Neal ja Kobe Bryant. Hiljem aitas Bryant võita meeskonnal ka 2009. ja 2010. aasta meistritiitel.

USA korvpallikoondis

Bryant on võitnud USA korvpallikoondisega kaks olümpiakulda: 2008. aastal Pekingis ja 2012. aastal Londonis.

Isiklikku

2001. aastal abiellus Bryant Vanessa Laine'iga ning neil sündis kaks tütart: Natalia Diamante ja Gianna Maria-Onore. Bryant ja Laine lahutasid 2011. aastal.
Friedrich von Meyendorff

Friedrich von Meyendorff (3. august 1839 – 22. aprill 1911) oli baltisaksa mõisnik ja poliitik. 
1884-1908 oli ta Liivimaa rüütelkonna maamarssal.
Toomas Aakre

Toomas Aakre (sündinud 22. september 1942 Tartu) on eesti ehitusinsener.
Ta lõpetas 1970. aastal TPI-s tööstus- ja tsiviilehituse erialal insenerina. Tegutses hiljem tööstus- ja tsiviilehituse eriala riikliku eksamikomisjoni esimehena.
Ta on osalenud mitme ehituskonkursi žüriis.
Eesti Investeerimispank

Eesti Investeerimispank (lühendatult EstIb) oli 1992-1998 eksisteerinud investeerimispank. 1998 ühines Eesti Investeerimispank Eesti Forekspangaga.
Eesti Investeerimispanga asutas 30. juunil 1992 Eesti Pank.
Denotatsioon

J. S. Milli teooria semiootikas

Termin on denotatiivne, kui see hõlmab definitsiooni, mis püüab mõistet ammendada, hõlmates kõiki tema laiendeid, on J. S. Milli teooria. Nii näiteks on lingvistiline ühik denotatiivne juhul, kui ta subsumeerib kõik oma esinemisjuhud.
Laiemas mõttes omistatakse denotatiivne tunnus nendele komplekssetele objektidele, mis on semiootikad, seni kui nad täidavad empirismi printsiipi (täpsemalt, ammendavuse nõuet).

Hjemslevi teooria semiootikas

Hjelmslevi jaoks on denotatiivne semiootika (ja vaid selle definitsiooni algetapil) selline, mille ükski plaan ei ole ise semiootika. Kui üks kahest plaanist koosneb omakorda väljendus-* ja sisu plaanist, ei saa sellist semiootikat enam vaadelda kui denotatiivset.
Selline definitsioon ei lisa midagi juurde kaheplaanilise semiootika definitsioonile (semiootika kuulsa Taani lingvisti terminoloogias). Seetõttu Hjelmslev hülgab selle denotatiivse semiootika definitsiooni täielikult, et välja pakkuda uus eristus teadusliku* ja mitteteadusliku* semiootika vahel. Ta ise selgitab seda nihet terminoloogias sellega, et oma definitsiooni rajamisel oli ta eelduseks võtnud ideaalse teksti ning postuleerinud, et seda iseloomustab strukturaalne homogeensus. Ent sellist teksti ei eksisteeri. Iga tekst kui produkt kuulub mitmesse süsteemi. Seega (a) teksti ei saa vaadelda a priori kui homogeenset entiteeti. Vastupidi, see on konstrueeritud vastavalt valitud kohasuse/vastavuse tasandile analüüsi* arenedes. (b) loomulik keel ei ole denotatiivne semiootika ja manifesteeritud diskursus kuulub mitmesse süsteemi (semiootika, konnotatiivsed semiootikad, mitteteaduslikud metasemiootikad jne); (c)”igapäeva keel” ei ole semiootiline kontsept. Seega ei saa seda identifitseerida denotatiivse semiootika kontseptiga, mis tervikuna võttes oleks “tähistaja”, millel oleks tähistatav, mis teeks sellest konnotatiivse semiootilise süsteemi (või konnotatsiooni keele).

Kompositsiooni vaatenurgast

Objektid ja motiivid.
Mis objektid on pildil (denotatsioon)? 
1) Kogu pildi väli tuleb läbi analüüsida.
2) Mis on suurelt, mis väikeselt.
3) Milline on objektide omavaheline suhe, asend. 
Peirce'i triaad ja motiivid:
Ikoonid – objekt kui asi ise, näiteks lill on fotol kui lill, inimene on fotol kui inimene jne. 
Indeksid – kaudne viide objektile vari, nt jäljed teel jne. Sümbolid (semiootiline tähendus), näiteks asja asemel tootjafirma logo, madu kui ohu sümbol jne. Lumm, näiteks mõtteinstinktid (alateadvuse motiivid).
Fataḩ

Fataḩ (araabia keeles فتح‎) on konservatiivne Palestiina partei, Palestiina Vabastusorganisatsiooni suurim fraktsioon, Sotsialistliku Internatsionaali vaatlejaliige.
Organisatsiooni 1964. aastast pärinev põhikirjalised eesmärgid on Palestiina täielik vabastamine, iseseisva demokraatliku Palestiina riigi loomine pealinnaga Jeruusalemmas, sionismi majandusliku, poliitilise, sõjalise ja kultuurilise eksistentsi lõpetamine.
Algselt kasutas organisatsioon oma eesmärkide saavutamiseks muuhulgas terrorismi. 1993. aasta Oslo rahuprotsessi käigus tunnustas Yāsir ‘Arafāti poolt juhitud Fataḩ Iisraeli olemasolu ja loobus terrorismi kasutamisest.
Kesktermin

Kesktermin on süllogismi termin, mis järelduses ei esine.
Näiteks süllogismis
Kõik inimesed on surelikud.

Sokrates on inimene.

Järelikult Sokrates on surelik.
on keskterminiks "inimene".
Hafragilsfoss

Hafragilsfoss on Põhja-Islandil Jökulsá á Fjöllumi jõel Jökulsárgljúfuri kanjonis asuv juga.
Ta on 27 meetri kõrgune ja 91 meetri laiune.
Hafragilsfossist 2 km ülesvoolu asub 45 m kõrgune Dettifossi juga ja 3 km ülesvoolu 11 m kõrgune Selfossi juga.
Wilhelm Ludwig Wekhrlin

Wilhelm Ludwig Wekhrlin, ka Weckerlin, õieti Weckherlin (7. juuli 1739 Botnang – 24. november 1792 Ansbach) oli saksa ajakirjanik ja kirjanik.
Ta õppis Tübingenis õigusteadust. Töötas Ludwigsburgis kirjutajana.
Ta kirjutas Voltaire'i ja entsüklopedistide vaimus publitsistikat, mille pärast ta saadeti Viinist ja hiljem Augsburgist välja. Ta astus välja trükivabaduse eest ja vastustas riigivõimu meelevalda.
Väära, tõenäoliselt Wekhrlinsi enda väidetel põhineva informatsiooni, et ta olevat 1757–1766 olnud Straßburgis ja Pariisis koduõpetaja (Hofmeister) ning Voltaire'i erasekretär, andsid biograafid edasi kuni 20. sajandini. Selle asemel peetakse kindlaks, et ta töötas 1757–1766 Lidwigsburgis oma võõrasisa, kirjutaja Martin Heuglini abilisena. Seejärel asus ta elama Viini, kus ta töötas Prantsusmaa saadiku kirjutaja ja kaastöölisena. Aastal 1772 hakkas ta toimetama kaks korda nädalas ilmuvat ajalehte Wiener Diarium, mis oli keisrikojale lähedane. Rööbiti sellega kirjutas ja levitas Wekhrlin käsikirjalisi ajalehti, milles ta levitas anekdoote keisrikojast, pikantsusi ja õukonnaklatši – see oli bulvariajakirjanduse eelkäija. Käsikirjaline vorm võimaldas Wekhrlinil mööda minna trükitoodete tsensuurist.
Aastal 1773 vahistati Wekhrlin kui käsikirjaliste ajalehtede autor. Ta saadeti Habsburgide valdustest välja. Pärast lühiajalist viibimist Regensburgis pöördus ta salaja Viini tagasi ning astus seal Prantsusmaa saatkonna teenistusse (oli saadiku kirjutaja ning abiline). Pärast uut vahistamist spiooniloo pärast võeti Wekhrlin keisrinna Maria Theresia diplomaatilisse salateenistusse. Et aga Wekhrlinist nuhina suuremat kasu polnud, käskis keisrinna 1776 talle tema teenete eest tasuda ning ta Austriast välja saata. Kevadel 1776 asus Wekhrlin elama Augsburgi. Augsburgi ametibürgermeister Johann Baptist von Rehlingen saatis ta selle teose pärast kevadel 1777 linnast välja.
Ta kirjutas satiiri ja jutustusi ("Anselmus Rabiosus' Reise durch Ober-Deutschland", 1778).
Ta toimetas väljaandeid "Chronologen", 12 köidet, 1779–1781) ja "Das Graue Ungeheuer" (12 köidet, 1784–1787).
Raba tänav

Raba tänav on tänav Tallinnas Nõmme linnaosas Pääsküla asumis.
Tänav sai nime 13. juunil 1958.
Bremeni ülikool

Bremeni ülikool (saksa keeles Universität Bremen) on ülikool Saksamaal Bremenis.
Ülikool asutati 1971.
Ülikoolis õpib üle 19 000 üliõpilase.
Kalle Toompere

Kalle Toompere (sündinud 17. oktoobril 1958) on eesti kunstnik, raamatukujundaja.
Ta kuulub Eesti Kujundusgraafikute Liitu, olnud selle juhatuse liige.
Williamsi maakond

Ajalugu

Williamsi maakond moodustati 12. veebruaril 1820. aastal Darke'i maakonna osast. Maakond sai nime endise Ameerika iseseisvussõja ohvitseri David Williamsi järgi.
Vassa

Vassa periood

Aastal 2006: 19.07 - 16.10 (Tai theravaada koolkond)
Leonid Stark

Leonid Stark (1889–1937) oli Nõukogude Liidu diplomaat.
Ta oli 1922–1924 Nõukogude liidu täievoliline esindaja Eestis ja 1924–1936 Afganistanis. Lasti maha.
Tartu Kaubahoov

Tartu Kaubahoov oli kaubahoone Tartu kesklinnas Emajõe ääres endise vallikraavi alal. See oli silmapaistvaim klassitsistlik kaubahoov Eestis.
Kaubahoov püstitati Tartus Venemaal tol ajal levinud kaubahoovide (гостиные дворы) eeskujul kindralkuberner Filippo Paulucci korraldusel. 
Kaubahoovi ehitusaastad olid 1816–1819. Hoone projekteeris arhitekt Georg Friedrich Geist.
Rahvasuus nimetati Tartu Kaubahoovi sageli "Venepoed", kuna seal kaubeldi peamiselt Venemaalt pärit kaubaga (tubakas, nahk, sool, heeringas) ning esimestest kaupmeestest enam kui pooled olid venelased. 1850. aasta seisuga oli Kaubahoovis 40 kauplust.
Tartu Kaubahoovi hoonestus hävis Teise maailmasõja ajal juulis 1941. Hoone ja selle sammaste asukoht on maapinnal markeeritud.
Tauriin

Tauriin (keemiline valem C₂H₇NSO₃) on paljude loomade (sealhulgas inimese) organismis leiduv orgaaniline hape. Aine eraldati esimest korda 1827. aastal härja sapist ning on selle looma järgi (ladina keeles taurus) saanud ka nimetuse. Tauriin on ainuke teadaolev looduslikult esinev sulfoonhape. Puhas tauriin on peaaegu värvitu kristalne aine.
Tauriin on väävlit sisaldav aminohape, mis moodustub metioniinist. Tauriini leidub loomsetes valkudes, kuid see puudub täielikult taimses toidus. Tauriini sisaldavad muuhulgas merekarbid, kala ja linnuliha ning seda lisatakse laste valmistoitudele. Vabadest aminohapetest on just tauriini rinnapiimas kõige rohkem. Vereplasmas on seda ühendit 0,2–0,8 mg.
See hape on organismile tingimuslikult oluline, mis tähendab, et näiteks tugeva stressi või füüsilise kurnatuse korral hakkab organism eraldama tauriini, sest selle taastootmine organismis on nendel tingimustel võimatu. Tauriin osaleb sapphapete sünteesis, südamelöökide regulatsioonis, aju neuronite ja kesknärvisüsteemi tegevuses, membraanide stabiilsuse säilitamises ja nägemises. Tauriin on antioksüdant ja soodustab kahjulike ainete eemaldumist organismist.

Tauriin loomadel

Kassid ei suuda ise tauriini toota ja seetõttu on kassisöödas seda palju. Tauriini puudusel kahjustub kassidel silma võrkkest, mis vähendab nägemisteravust ja põhjustab müdriaasi ning võib lõpuks pimedaks muuta. Tauriinipuudus põhjustab ka dilatatiivset kardiomüopaatiat.
Kastelbell-Tschars

Keeleline jaotus

2011. aasta rahvaloenduse järgi kõneles 98,72% rahvastikust esimese keelena saksa keelt ja 1,28% itaalia keelt.
Sviiti

Sviiti on sviitipuu (Citrus × paradisi 'Oroblanco') vili.

Päritolu

Sviitipuu on saadud greibi- ja pomelipuu ristamisel geneetikute R. K. Soosti ja J. W. Cameroni poolt. 1958. aastal. Sort 'Oroblanco' patenteeriti 1981. aastal.

Välimus

Vili on lapik või ümmargune, keskmise suurusega (läbimõõt 9–12 cm). Koor on roheline või kollane ja paksem kui greibil, vahekest hele, vili keskelt õõnes. Segmente on lihtne koorida. Segmente ümbritsev kest on mõru ja seda ei sööda. Viljaliha on mahlane ja magus, tooretel või külmemates tingimustes kasvanud viljadel veidi mõrkjas.

Maitse

Meenutab maitselt greipi. Meenutab ka pomelit.

Kasvatamine

Sviitipuu on suur, vastupidav ja saagikas. Kasvab kiiresti ning kohaneb hästi erinevate kasvutingimustega. Sviitisid kasvatatakse palju Californias ja Austraalias. 1984. aastast kasvatatakse sviitisid Iisraelis, kust on ka pärit kaubamärk "Sweetie".
Juodkrantė

Juodkrantė on endine küla Kura lahe kaldal, Leedu linna Neringa osa. Saksa keeles Schwarzort. Asub Kura säärel Kura sääre rahvuspargi territooriumil. Linnaosa asub Karvaičiaist põhjas. Aastal 2001 oli seal 720 elanikku.
Juodkrantės asub sadam. Haridust annavad algkool ja merekool. Juodkrantės on raamatukogu ja kultuurimaja. Vaatamisväärsuseks on lisaks XIX sajandi lõpus ehitatud villadele luteri kirik aastast 1885.

Ajalugu

Juodkrantėd mainitakse esimest korda aastal 1429. Toonane küla asus praegusest põhja pool, Läänemere kaldal. Vana küla mattus XVI sajandi lõpuks liiva alla, uus küla rajati tänapäevasesse paika Kura lahe kaldale aastal 1603. Vanasse asupaika jäi veel 6 majapidamist, aga aastaks 1723 kadusid needki. XVII sajandi keskel kolisid küla lõunaotsa ka endise Karvaičiai küla elanikud.
XIX sajandi keskel sai Juodkrantėst kuurort, asula arengule aitas kaasa ka see, et sadama süvendamisel leiti merevaiku, nii et seda hakati kaevandama. Kaevandamine lõpetati aastal 1890, selleks ajaks oli leitud 2250 tonni merevaiku.
Aastal 1946 sai Juodkrantėst alev, aastal 1947 ühendati see Klaipėda linnaga. Aastal 1961 liideti piirkond vastloodud Neringa linnaga.
Vana Juodkrantė vapp on osa praegusest Neringa vapist.
Laheda vald

Asustus

Vallas oli 11 küla: Himma, Joosu, Lahe, Mustajõe, Naruski, Pragi, Roosi, Suurküla, Tilsi, Vardja ja Vana-Koiola.
Aino Kapsta

Aino Kapsta (sündinud 15. juulil 1935 Saaremaal) on eesti metallehete kunstnik.
Ta lõpetas 1961. aastal Eesti Kunstiakadeemia.

Isiklikku

Tema tütar Keesi Kapsta on samuti ehtekunstnik.
Marek Avamere

Marek Avamere (sündinud 26. jaanuaril 1970 Pärnus) on Eesti sõudja. 
191 cm pikk ja 90kg. Lõpetas 1988 mööblitisleri erialal Pärnu 13. Kutsekeskkoolis. Töötanud OÜ-s Rapijata autojuhina.
Francesco Cossiga

Francesco Cossiga (26. juuli 1928 – 17. august 2010) oli Itaalia kristlik-demokraatlik poliitik.
4. augustist 1979 kuni 18. oktoobrini 1980 oli ta Itaalia peaminister ja 3. juulist 1985 kuni 28. aprillini 1992 Itaalia president.
Aastatel 1976–1978 oli ta siseminister ja aastatel 1983–1985 senati esimees.
Pärast ametiaja lõppu presidendina sai Cossigast eluaegne senaator.
Ta oli ka õigusprofessor Sassari ülikoolis.
Genova

Ajalugu

Genova oli liguurlaste asula. Arvatavasti tuleneb ka linna nimi liguuria dialektist, tähendades "põlve" ja vihjates linna geograafilisele asendile.
Genova kujunes tänu oma looduslikule sadamale ja seda kaitsvatele mägedele tugevaks kaubanduskeskuseks juba kreeklaste ja foiniiklaste ajal. Hilisem Genova vabariik võistles võimsuselt jõuka Veneetsiaga. Genova tõus sai alguse 12. sajandil, mil tal õnnestus eemale tõrjuda rannikuid laastanud saratseenidest piraadid.
Vabariigi ja Genova kuldne ajastu kestis 16. sajandist kuni 17. sajandi keskpaigani. Seejärel viisid aristokraatide omavahelised vastuolud ning Prantsusmaa (1668) ja Austria (1734) vallutused kogu piirkonna allakäigule.

Staglieno kalmistu

Bisagno jõe ääres Genovast kirdes asub suur (160 ha) kalmistu. Kalmistu suuruse tõttu töötab seal sisebussiliin. Kalmistu asutati 1844. Staglienole on maetud Giuseppe Mazzini.

Sport

Linna kuulsaimad jalgpalliklubid on Serie A-s mängivad Genoa CFC ja UC Sampdoria.
Anatoli Dalidovitš

Anatoli Dalidovitš (sündinud 27. aprill 1956 Tallinnas) on eesti allveesportlane ja treener.
Ta lõpetas aastal 1973 Tallinna 14. Keskkooli ja aastal 1977 Tallinna Pedagoogilise Instituudi kehakultuuriteaduskonna.
Allveesporti hakkas ta harrastama aastal 1971 Laevastiku Tallinna Spordiklubis Vjatšeslav Šturmi õpilasena, hiljem on teda juhendanud Peeter Vaik ja Aleksander Tulk, aastast 1975 on ta treeninud iseseisvalt.

Spordisaavutused

Esimesed medalid võitis Eesti meistrivõistlustel 1973 kiirusaladel. Ta tuli aastal 1974 allveeorienteerumises Nõukogude Liidu noortemeistriks ning aastal 1975 nii kiirusaladel kui ka orienteerumises Eesti meistriks; ta pühendus orienteerumisele.
Võitnud aastatel 1975–1987 MM-il 5, EM-il 16 ja NSV Liidu meistrivõistlustel 50 medalit. Tulnud 1985 kaardiharjutuses ning 1987 kaardi- ja meeskonnaharjutuses maailmameistriks, 1978 poi- ning 1978, 1979 ja 1980 täheujumises, 1984 ja 1986 kaardiharjutuses ning 1978–1980 ja 1984 meeskonnaharjutuses Euroopa meistriks, 4 korda (1976, 1977, 1982 ja 1984) NSV Liidu ja 5 korda (1975, 1977, 1982, 1984 ja 1985) Eesti absoluutseks meistriks. Saanud 1978 ja 1984 esikohti ka Euroopa karikavõistlustel.

Tunnustus

Anatoli Dalidovitš on suurmeister (1976) ja NSV Liidu teeneline meistersportlane (1986). Eesti parim tehnikasportlane 1978, 1980, 1984 ja 1985.

Töö

Ta on töötanud allveesporditreenerina ja olnud tegev Allveespordiliidu eestseisuses.
Tema õpilasi: Vjatšeslav Zaitsev, Valeri Aleksandrov, Tatjana Semikolenova, Julia Kolesnikova.
Ta on ettevõtte E.T.V.A. Varuosad OÜ müügijuht.